สุดยอดหุ้น maiราคาวิ่งกว่า 15%
ข่าวหุ้นธุรกิจ เฟ้นหาหุ้นเด่นในตลาด mai เดือนมิถุนายน 2558 โดยเฉพาะหุ้นที่ปรับตัวขึ้นเกินกว่า 15% มาให้นักลงทุนพิจารณา รวมถึงการต่อยอดสู่การลงทุนต่อไปในอนาคต
11 ก.ค. 2558

ตลาดหลักทรัพย์เอ็ม เอ ไอ (mai) เป็นแหล่งระดมทุนของธุรกิจที่มีศักยภาพขนาดกลางและเล็ก มีทุนชำระแล้วหลัง IPO ตั้งแต่ 20 ล้านบาทขึ้นไป เน้นธุรกิจที่มีการเติบโตสูง ซึ่งเชื่อว่าแนวโน้มการเติบโตดีในอนาคต จึงกลายเป็นกลุ่มที่นักลงทุนเริ่มเข้ามาเก็งกำไรกันมากขึ้น
เมื่อนักลงทุนตัดสินใจที่จะเข้าลงทุนในตลาด mai ควรศึกษาข้อมูลและรายละเอียดอย่างรอบคอบ เพราะหุ้นในกระดานส่วนใหญ่เป็นหุ้นขนาดกลางและขนาดเล็ก จึงทำให้มีความเสี่ยงและความผันผวนเรื่องผลกำไรมากกว่าหุ้นขนาดใหญ่ที่จดทะเบียนอยู่ในตลาดหลักทรัพย์ฯ (SET) ที่สำคัญหุ้นในกลุ่ม mai ภาพรวมหลายฝ่ายมองว่าขาดสภาพคล่อง ขณะที่ราคาหุ้นก็ต่ำจองเป็นจำนวนมาก ดังนั้น จึงเป็นมูลเหตุสำคัญที่ทำให้นักลงทุนมองข้ามหุ้น mai
“ข่าวหุ้นธุรกิจ” จึงเฟ้นหาหุ้นเด่นในตลาด mai เดือนมิถุนายน 2558 โดยเฉพาะหุ้นที่ปรับตัวขึ้นเกินกว่า 15% มาให้นักลงทุนพิจารณา รวมถึงการต่อยอดสู่การลงทุนต่อไปในอนาคต
 
ตัวแรก บริษัท ลีซ อิท จำกัด (มหาชน) หรือ LIT โดยวันที่ 29 พ.ค. 58 ราคาหุ้นอยู่ที่ 4.60 บาท ขณะที่วันที่ 30 มิ.ย. 58 ราคาหุ้นอยู่ที่ 6.90 บาท เพิ่มขึ้น 2.30 บาท หรือเปลี่ยนแปลง 50% กลายเป็นหุ้นเด่นสุดของราคาที่เคลื่อนไหวอย่างต่อเนื่องตลอดทั้งเดือน และเชื่อว่าราคาหุ้นยังคงมีโอกาสปรับตัวขึ้นไปได้อีก เมื่อผู้บริหารระบุว่ามั่นใจปีนี้รายได้และกำไรเติบโต 30% จากปีก่อน โดยมาจากพอร์ตสินเชื่อ
 
ตัวที่สอง บริษัท ทีวี ธันเดอร์ จำกัด (มหาชน) หรือ TVT โดยวันที่ 29 พ.ค. 58 ราคาหุ้นอยู่ที่ 1.82 บาท ขณะที่วันที่ 30 มิ.ย. 58 ราคาหุ้นอยู่ที่ 2.68 บาท เพิ่มขึ้น 0.86 บาท หรือเปลี่ยนแปลง 47.25% กลายเป็นหุ้นเด่นรองลงมาที่ราคาเคลื่อนไหวอย่างต่อเนื่อง อย่างไรก็ตาม มองว่าราคาหุ้นมีโอกาสปรับตัวขึ้นต่อ เนื่องจากบริษัทเพิ่มเป้าหมายรายได้ว่าปีนี้เติบโต 20-25% จากเดิมที่คาดว่าจะเติบโตเพียง 15%
เนื่องจากทิศทางการดำเนินงานครึ่งปีหลังจะออกมาดีกว่าครึ่งปีแรก เป็นไปตามฤดูกาลที่ส่วนใหญ่เม็ดเงินโฆษณาจะเข้ามามากขึ้น ขณะเดียวกันบริษัทยังมีรายการใหม่ที่จะเริ่มรับรู้รายได้ครึ่งปีหลังเพิ่มเข้ามาด้วยเป็นละคร 2 เรื่อง คือ ทางผ่านกามเทพ และสาวน้อยร้อยล้าน และอีก 2 รายการ เป็นรายการวาไรตี้
 
ตัวที่สาม บริษัท ไดเมท (สยาม) จำกัด (มหาชน) หรือ DIMET โดยวันที่ 29 พ.ค. 58 ราคาหุ้นอยู่ที่ 7.75 บาท ขณะที่วันที่ 30 มิ.ย. 58 ราคาหุ้นอยู่ที่ 11 บาท เพิ่มขึ้น 3.25 บาท หรือเปลี่ยนแปลง 41.94% การปรับตัวขึ้นของราคาหุ้นแบบไร้สาเหตุช่วงท้ายเดือน อาจเป็นการเข้ามาเก็งกำไรของนักลงทุนรายใหญ่
 
ตัวที่สี่ บริษัท วันทูวัน คอนแทคส์ จำกัด (มหาชน) หรือ OTO โดยวันที่ 29 พ.ค. 58 ราคาหุ้นอยู่ที่ 4.98 บาท ขณะที่วันที่ 30 มิ.ย. 58 ราคาหุ้นอยู่ที่ 6.90 บาท เพิ่มขึ้น 1.92 บาท หรือเปลี่ยนแปลง 38.55% การที่ราคาหุ้นปรับตัวขึ้นอาจเป็นการเก็งกำไรระยะสั้น เป็นผลมาจากผลการดำเนินงานของบริษัทที่มีความแข็งแกร่งอยู่
 
ตัวที่ห้า บริษัท สตาร์ ซานิทารีแวร์ จำกัด (มหาชน) หรือ STAR โดยวันที่ 29 พ.ค. 58 ราคาหุ้นอยู่ที่ 5.50 บาท ขณะที่วันที่ 30 มิ.ย. 58 ราคาหุ้นอยู่ที่ระดับ 7.45 บาท เพิ่มขึ้น 1.95 บาท หรือเปลี่ยนแปลง 35.45% การที่ราคาหุ้นปรับตัวขึ้นอาจเป็นเพียงการเก็งกำไรของนักลงทุนระยะสั้น
 
ตัวที่หก บริษัท ทาคูนิ กรุ๊ป จำกัด (มหาชน) หรือ TAKUNI โดยวันที่ 29 พ.ค. 58 ราคาหุ้นอยู่ที่ 8.90 บาท ขณะที่วันที่ 30 มิ.ย. 58 ราคาหุ้นอยู่ที่ระดับ 11.50 บาท เพิ่มขึ้น 2.60 บาท หรือเปลี่ยนแปลง 29.21% การปรับตัวขึ้นของราคาหุ้นเป็นผลจากผลการดำเนินงานที่โตแข็งแกร่ง นอกจากนี้ ผู้บริหารยังมั่นใจว่าบริษัทยังคงเติบโตอย่างต่อเนื่องหลังจากที่ทยอยรับรู้ผลกำไรจากโครงการก่อสร้างคลังเก็บก๊าซ
ส่วนความคืบหน้าการเข้าลงทุนในโครงการโรงไฟฟ้าชีวมวลนั้น ปัจจุบันเลือกที่ปรึกษาทางการเงินเรียบร้อยแล้ว และอยู่ระหว่างต่อรอง ซึ่งคาดว่าจะสามารถแต่งตั้งที่ปรึกษาการเงินได้ภายในเดือนมิ.ย.นี้ ก่อนสรุปซื้อโรงไฟฟ้าดังกล่าวซึ่งมีกำลังการผลิตที่ 9.9 เมกะวัตต์ โดยบริษัทคาดว่าจะเข้าถือหุ้นในสัดส่วนไม่น้อยกว่า 50% โดยเงินลงทุนจะมาจากเงินสดที่มีอยู่ในมือ และยังมีความสามารถในการกู้จากสถาบันการเงินได้อีก
 
ตัวที่เจ็ด บริษัท ยูนิค ไมนิ่ง เซอร์วิสเซส จำกัด (มหาชน) หรือ UMS โดยวันที่ 29 พ.ค. 58 ราคาหุ้นอยู่ที่ 8.05 บาท ขณะที่วันที่ 30 มิ.ย. 58 ราคาหุ้นอยู่ที่ระดับ10.20 บาท เพิ่มขึ้น 2.15 บาท หรือเปลี่ยนแปลง 26.71% การปรับตัวขึ้นเป็นการเก็งกำไรระยะสั้นๆ เท่านั้นเอง
 
ตัวที่แปด บริษัท เกียรติธนา ขนส่ง จำกัด (มหาชน) หรือ KIAT โดยวันที่ 29 พ.ค. 58 ราคาหุ้นอยู่ที่ 1.04 บาท ขณะที่วันที่ 30 มิ.ย. 58 ราคาหุ้นอยู่ที่ระดับ 1.31 บาท เพิ่มขึ้น 0.27 บาท หรือเปลี่ยนแปลง 25.96% การปรับตัวขึ้นของราคาหุ้นอาจเป็นการเก็งกำไรผลประกอบการที่ยังคงแข็งแกร่ง และเชื่อว่าราคาหุ้นคงปรับตัวขึ้นต่อเนื่องจากบริษัทมั่นใจว่ากำไรสุทธิปีนี้จะเติบโตราว 5-10%
 
ตัวที่เก้า บริษัท ไพลอน จำกัด (มหาชน) หรือ PYLON โดยวันที่ 29 พ.ค. 58 ราคาหุ้นอยู่ที่ 9.90 บาท ขณะที่วันที่ 30 มิ.ย. 58 ราคาหุ้นอยู่ที่ระดับ 11.90 บาท เพิ่มขึ้น 2 บาท หรือเปลี่ยนแปลง 20.20% ถือเป็นหุ้นฮอตไม่หยุด ฉุดไม่อยู่ คุณภาพเหลือล้ำ ส่งผลให้นักลงทุนไล่ซื้อหุ้นอย่างต่อเนื่อง นอกจากนี้ ประกาศข่าวดีคว้างานใหม่เพิ่มอีก 2 โครงการ รวมมูลค่ากว่า 140 ล้านบาท โดยเป็นงานเสาเข็มเจาะสำหรับงานอาคาร ได้แก่ โครงการ EGAT สำนักงานใหญ่ อาคารจอดรถ และโครงการ Ashton Residence 41 และยังคงเรียกความมั่นใจอีกด้วยว่าผลงานปีนี้จะโตเข้าเป้า 15%
อีกทั้งปัจจุบันตุน Backlog 900 ล้านบาท ทยอยรับรู้รายได้ภายในปีนี้ และในแง่ภาพรวมอุตสาหกรรมงานก่อสร้างและงานฐานรากเสาเข็มเจาะปีนี้ ยังคงมีแนวโน้มเติบโตที่ดีอย่างต่อเนื่อง จากการขับเคลื่อนโครงการต่างๆ ของภาครัฐบาลที่ประกาศไว้ อีกทั้งแผนเดินหน้าย้ายเข้า SET ในไตรมาส 3/58 ยังคงเป็นไปตามเป้าหมายที่วางไว้แน่นอน
 
ตัวที่สิบ บริษัท เอบิโก้ โฮลดิ้งส์ จำกัด (มหาชน) หรือ ABICO โดยวันที่ 29 พ.ค. 58 ราคาหุ้นอยู่ที่ 13 บาท ขณะที่วันที่ 30 มิ.ย. 58 ราคาหุ้นอยู่ที่ระดับ 15.50 บาท เพิ่มขึ้น 2.50 บาท หรือเปลี่ยนแปลง 19.23% การปรับตัวขึ้นเป็นการเล่นรอบเนื่องจากผลประกอบการที่แข็งแกร่ง นอกจากนี้ บริษัทคาดรายได้ปีนี้เติบโต 5-10% จากปีก่อนมีรายได้ 685.7 ล้านบาท เนื่องจากบริษัทเป็นผู้รับจ้างผลิต และสินค้าส่วนใหญ่เกี่ยวกับการอุปโภคบริโภคที่มีความจำเป็นต่อการใช้ชีวิตประจำวัน ขณะที่คาดว่าอัตรากำไรสุทธิปีนี้จะไม่ต่ำกว่า 20% จากปีก่อน 16% เป็นผลจากการบริหารจัดการต้นทุนได้ดี
 
ตัวที่สิบเอ็ด บริษัท ไอร่า แฟคตอริ่ง จำกัด (มหาชน) หรือ AF โดยวันที่ 29 พ.ค. 58 ราคาหุ้นอยู่ที่ 15.90 บาท ขณะที่วันที่ 30 มิ.ย. 58 ราคาหุ้นอยู่ที่ระดับ 18.90 บาท เพิ่มขึ้น 3 บาท หรือเปลี่ยนแปลง 18.87% การที่ราคาหุ้นปรับตัวขึ้นอาจเป็นการเก็งกำไรของผู้ถือหุ้นรายใหญ่ของบริษัท
 
ตัวที่สิบสอง บริษัท ฟอร์ท สมาร์ท เซอร์วิส จำกัด (มหาชน) หรือ FSMART โดยวันที่ 29 พ.ค. 58 ราคาหุ้นอยู่ที่ 11.10 บาท ขณะที่วันที่ 30 มิ.ย. 58 ราคาหุ้นอยู่ที่ระดับ 13.10 บาท เพิ่มขึ้น 2 บาท หรือเปลี่ยนแปลง 18.02% การที่ราคาหุ้นปรับตัวขึ้นเป็นการเก็งกำไรต่อผลประกอบการ พร้อมเชื่อว่าปีนี้กำไรจะเติบโตก้าวกระโดดจากการที่ยอดเติมเงินผ่านตู้บุญเติมเพิ่มมากขึ้น และบริษัทจะร่วมมือกับ SUSCO เพื่อจะนำตู้บุญเติมไปติดตั้งในปั๊มน้ำมัน จำนวน 40 แห่ง ซึ่งเป็นการเพิ่มช่องทางในการขยายตลาดออกสู่ต่างจังหวัดที่ดีมาก โดยจะเริ่มในไตรมาสนี้
 
ตัวที่สิบสาม บริษัท ฟอร์จูน พาร์ท อินดัสตรี้ จำกัด (มหาชน) หรือ FPI โดยวันที่ 29 พ.ค. 58 ราคาหุ้นอยู่ที่ 5.10 บาท ขณะที่วันที่ 30 มิ.ย. 58 ราคาหุ้นอยู่ที่ระดับ 6 บาท เพิ่มขึ้น 0.90 บาท หรือเปลี่ยนแปลง 17.65% ถือการปรับตัวขึ้นของบริษัทไม่ใช่เรื่องแปลก เนื่องจากผลประกอบการของบริษัทแข็งแกร่ง
ขณะที่ฉายภาพแนวโน้มผลการดำเนินงานช่วงครึ่งปีหลังของปี 58 สุดตระการตา อานิสงส์ต้นทุนพลาสติกลดตามราคาน้ำมัน-บาทอ่อน หนุนรายได้เติบโต 20% ตามเป้า มาร์จิ้นเพิ่มอีก 3% เทียบกับปีที่ผ่านมา พร้อมสั่งเดินหน้าขยายกำลังการผลิตเป็น 70-80% หลัง Warehouse ใหม่สร้างเสร็จ ลดค่าใช้จ่ายได้เพียบ! พร้อมรับออเดอร์ใหม่ลูกค้า ล่าสุดตุนงานในมือกว่า 500 ล้านบาท ทยอยรับรู้รายได้ภายใน 2 ปี
 
ตัวที่สิบสี่ บริษัท วินเทจ วิศวกรรม จำกัด (มหาชน) หรือ VTE โดยวันที่ 29 พ.ค. 58 ราคาหุ้นอยู่ที่ 3.26 บาท ขณะที่วันที่ 30 มิ.ย. 58 ราคาหุ้นอยู่ที่ระดับ 3.82 บาท เพิ่มขึ้น 0.56 บาท หรือเปลี่ยนแปลง 17.18% การปรับตัวขึ้นของราคาหุ้นอาจเป็นการเก็งกำไรของนักลงทุน
 
ตัวที่สิบห้า บริษัท สยามเวลเนสกรุ๊ป จำกัด (มหาชน) หรือ SPA โดยวันที่ 29 พ.ค. 58 ราคาหุ้นอยู่ที่ 6.15 บาท ขณะที่วันที่ 30 มิ.ย. 58 ราคาหุ้นอยู่ที่ระดับ 7.15 บาท เพิ่มขึ้น 1 บาท หรือเปลี่ยนแปลง 16.26% การปรับตัวขึ้นของราคาหุ้นเป็นการเข้ามาซื้อของนักลงทุนในการมั่นใจต่อธุรกิจว่าจะยังเติบโตดี ยิ่งบริษัทมีมติอนุมัติการขยายสาขาของธุรกิจสปา 4 ดาว ภายใต้แบรนด์ Let’s Relax จำนวน 4 สาขาในสองรูปแบบ อีกทั้งขยายสาขาของธุรกิจสปา 3 ดาว จำนวน 3 สาขา ในรูปแบบ M&amp;A โดยอยู่ในทำเลชานเมืองกรุงเทพฯ โดยเริ่มรับรู้รายได้ในไตรมาส 3
 
หุ้นที่นำเสนอเป็นเพียงการโชว์ศักยภาพของราคาหุ้นที่มีความแข็งแกร่งกว่าหุ้นตัวอื่นๆ ในตลาดเท่านั้น แต่หากนักลงทุนจะเข้ามาลงทุนในหุ้น mai ครั้งต่อไป จะต้องศึกษาข้อมูลอย่างรอบคอบ!!
…
 
15 อันดับแรกของหุ้นที่ปรับตัวขึ้นเกินกว่า 15% ในเดือนมิถุนายน 2558